પૂર્ણિમા કે પૂર્ણ ચન્દ્ર અને સાઇકલને કંઈ સંબંધ ખરો? હા. લૉસ ઍન્જલસમાં પૂર્ણિમાને દિવસે અમુક રસ્તા પર માત્ર સાઇકલો જ નીકળે છે અને મોટર નીકળતી નથી. ‘ઓવેરિયન સાયકોઝ’ નામનું મંડળ દર વર્ષે ‘સાઇકલ-રાઇડ-મૂનલાઇટ’ નામનો ઉત્સવ ઊજવે છે. સાઇકલ વિશેનો લેખ એટલે લખ્યો કે એક તો ગાંધીજી પણ સાબરમતી આશ્રમમાં સાઇકલ ચલાવતા એ તમને જણાવવું હતું અને સાઇકલનો રુઆબ હજી યુરોપના તમામ દેશોમાં એવો ને એવો છે. તાજિકિસ્તાનમાં એક ઘરથી બીજે ઘરે સંદેશો લઈ જવા સાઇકલ વપરાય છે અને હજી પૂર્વ યુરોપનાં ઘણાં બાળકો સ્કૂલે સાઇકલ પર જાય છે. યુગાન્ડા જેવા દેશમાં આમનાડાબીરાતો નામની સ્ત્રી ઝુંબેશ ચલાવે છે કે સ્ત્રીઓએ તેમની સ્વતંત્રતા પ્રગટ કરવા સાઇકલ જ વાપરવી જોઈએ. યુગાન્ડામાં ઘરમાં એક કાર હોય તો મોટે ભાગે પુરુષ વાપરે છે, પણ સાઇકલો સ્ત્રી ચલાવે છે. આ મહિલાએ જણાવ્યું કે ૧૦૦ વર્ષ પહેલાં સ્ત્રી પોતે સ્વતંત્ર છે એ બતાવવા માટે સાઇકલનો પ્રથમ ઉપયોગ યુરોપની સ્ત્રીઓએ કર્યો હતો. આજે હવે સાઉદી અરેબિયાની સ્ત્રી પણ સાઇકલ ચલાવે છે, પણ તેનો ભાયડો ચોકી કરવા ઊભો રહીને મેદાન પર ખોડાય છે.